CELEX: 32017R0840
Language: lt
Date: 2017-05-17 00:00:00
Title: 2017 m. gegužės 17 d. Komisijos įgyvendinimo reglamentas (ES) 2017/840, kuriuo, remiantis Europos Parlamento ir Tarybos reglamentu (EB) Nr. 1107/2009 dėl augalų apsaugos produktų pateikimo į rinką, nepatvirtinama veiklioji medžiaga ortosulfamuronas (Tekstas svarbus EEE. )

18.5.2017   
            
            
               LT
            
            
               Europos Sąjungos oficialusis leidinys
            
            
               L 125/10
            
         KOMISIJOS ĮGYVENDINIMO REGLAMENTAS (ES) 2017/840
   2017 m. gegužės 17 d.
   kuriuo, remiantis Europos Parlamento ir Tarybos reglamentu (EB) Nr. 1107/2009 dėl augalų apsaugos produktų pateikimo į rinką, nepatvirtinama veiklioji medžiaga ortosulfamuronas
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. spalio 21 d. Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką ir panaikinantį Tarybos direktyvas 79/117/EEB ir 91/414/EEB (1), ypač į jo 13 straipsnio 2 dalį,
   kadangi:
   
               (1)
            
            
               pagal Reglamento (EB) Nr. 1107/2009 80 straipsnio 1 dalies a punktą Tarybos direktyva 91/414/EEB (2) turi būti taikoma veikliųjų medžiagų, dėl kurių sprendimas buvo priimtas pagal šios direktyvos 6 straipsnio 3 dalį iki 2011 m. birželio 14 d., patvirtinimo tvarkai ir sąlygoms. Ortosulfamuronui taikomos Reglamento (EB) Nr. 1107/2009 80 straipsnio 1 dalies a punkto sąlygos įgyvendintos Komisijos sprendimu 2006/806/EB (3);
            
         
               (2)
            
            
               pagal Direktyvos 91/414/EEB 6 straipsnio 2 dalį Italija 2005 m. liepos 4 d. gavo įmonės „Isagro S.p.A.“ paraišką įtraukti veikliąją medžiagą ortosulfamuroną į Direktyvos 91/414/EEB I priedą. Sprendimu 2006/806/EB patvirtinta, kad dokumentų rinkinys buvo išsamus ir parengtas taip, kad jį būtų galima laikyti iš esmės atitinkančiu Direktyvos 91/414/EEB II ir III prieduose nustatytus duomenų ir informacijos pateikimo reikalavimus;
            
         
               (3)
            
            
               šios veikliosios medžiagos poveikis žmonių ir gyvūnų sveikatai ir aplinkai, naudojant ją pagal pareiškėjo nurodytą paskirtį, buvo įvertintas pagal Direktyvos 91/414/EEB 6 straipsnio 2 ir 4 dalių nuostatas. Paskirta valstybė narė ataskaitos rengėja 2012 m. liepos 27 d. pateikė vertinimo ataskaitos projektą; Pagal Komisijos reglamento (ES) Nr. 188/2011 (4) 6 straipsnio 3 dalį pareiškėjo buvo paprašyta pateikti papildomos informacijos. 2013 m. rugpjūčio mėn. Italija pateikė pareiškėjo pateiktos papildomos informacijos vertinimą, kuris buvo pridėtas prie vertinimo ataskaitos projekto ir pateiktas Europos maisto saugos tarnybos (toliau – Tarnyba);
            
         
               (4)
            
            
               valstybės narės ir Tarnyba peržiūrėjo vertinimo ataskaitos projektą. 2013 m. rugsėjo 3 d. Tarnyba Komisijai pateikė veikliosios medžiagos ortosulfamurono kaip pesticido keliamos rizikos vertinimo išvadas (5). Tarnyba padarė išvadą, kad, remiantis turima informacija apie liekanų pirminiuose ir antriniuose kultūriniuose augaluose pobūdį, taip pat atsižvelgiant į kai kurių augalų metabolitų toksikologinių duomenų ir patekimo į organizmą vertinimo trūkumą, rizikos vartotojams vertinimas negali būti užbaigtas. Taip pat nebuvo galima užbaigti rizikos dirvoje gyvenantiems organizmams ir vandens organizmams vertinimo. Tarnyba taip pat nustatė, kad kai kurie metabolitai kelia susirūpinimą, todėl poveikio gruntiniam vandeniui vertinimas negalėjo būti užbaigtas;
            
         
               (5)
            
            
               Komisija paragino pareiškėją pateikti pastabų dėl Tarnybos išvadų ir, remiantis Reglamento (ES) Nr. 188/2011 9 straipsnio 1 dalimi, dėl peržiūros ataskaitos projekto. Pareiškėjas pateikė pastabas ir jos buvo atidžiai išnagrinėtos;
            
         
               (6)
            
            
               vis dėlto, nepaisant pareiškėjo argumentų, 4 konstatuojamojoje dalyje nustatytų ar nurodytų problemų išspręsti nepavyko;
            
         
               (7)
            
            
               taigi neįrodyta, kad galima tikėtis, kad pasiūlytomis sąlygomis naudojami augalų apsaugos produktai, kurių sudėtyje yra ortosulfamurono, iš esmės atitinka Direktyvos 91/414/EEB 5 straipsnio 1 dalies a ir b punktų reikalavimus;
            
         
               (8)
            
            
               todėl ortosulfamuronas neturėtų būti patvirtintas pagal Reglamento (EB) Nr. 1107/2009 13 straipsnio 2 dalį;
            
         
               (9)
            
            
               remiantis Direktyvos 91/414/EEB 8 straipsnio 1 dalies b punktu valstybėms narėms buvo suteikta galimybė laikinai įregistruoti augalų apsaugos produktus, kurių sudėtyje yra ortosulfamurono, pradiniam trejų metų laikotarpiui. Komisijos įgyvendinimo sprendimu 2013/205/ES (6) valstybėms narėms ortosulfamurono laikinųjų registracijų galiojimą buvo leista pratęsti ne vėliau kaip iki 2015 m. balandžio 30 d.;
            
         
               (10)
            
            
               kadangi visų esamų registracijų galiojimas baigėsi, nėra būtina skirti papildomo laikotarpio augalų apsaugos produktų, kurių sudėtyje yra ortosulfamurono, registracijai panaikinti;
            
         
               (11)
            
            
               šiuo reglamentu nepanaikinama galimybė pagal Reglamento (EB) Nr. 1107/2009 7 straipsnį pateikti dar vieną paraišką dėl ortosulfamurono;
            
         
               (12)
            
            
               šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Veikliosios medžiagos nepatvirtinimas
   Veiklioji medžiaga ortosulfamuronas nepatvirtinama.
   2 straipsnis
   Įsigaliojimas
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2017 m. gegužės 17 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 309, 2009 11 24, p. 1.
   
      (2)  1991 m. liepos 15 d. Tarybos direktyva 91/414/EEB dėl augalų apsaugos produktų pateikimo į rinką (OL L 230, 1991 8 19, p. 1).
   
      (3)  2006 m. lapkričio 24 d. Komisijos sprendimas 2006/806/EB, kuriuo iš esmės pripažįstamas nuodugniam patikrinimui pateikto dokumentų rinkinio dėl galimo ortosulfamurono įtraukimo į Tarybos direktyvos 91/414/EEB I priedą išsamumas (OL L 329, 2006 11 25, p. 74).
   
      (4)  2011 m. vasario 25 d. Komisijos reglamentas (ES) Nr. 188/2011, kuriuo nustatomos išsamios Tarybos direktyvos 91/414/EEB įgyvendinimo taisyklės dėl veikliųjų medžiagų, kurių rinkoje nebuvo dvejus metus po pranešimo apie tą direktyvą, vertinimo tvarkos (OL L 53, 2011 2 26, p. 51).
   
      (5)  EFSA Journal 2013;11(9):3352. Adresas internete www.efsa.europa.eu.
   
      (6)  2013 m. balandžio 25 d. Komisijos įgyvendinimo sprendimas 2013/205/ES, kuriuo valstybėms narėms leidžiama pratęsti naujų veikliųjų medžiagų acekvinocilo, aminopiralido, askorbo rūgšties, flubendiamido, gama-cihalotrino, ipkonazolio, metaflumizono, ortosulfamurono, DSMZ 13134 padermės Pseudomonas sp., piridalilo, piroksulamo, spiromezifeno, tienkarbazono ir topramezono laikinųjų registracijų galiojimą (OL L 117, 2013 4 27, p. 20).